b'\n_START_ARTICLE_\nKrvni davek\n_START_SECTION_\nZgodovina\n_START_PARAGRAPH_\nV 14. stoletju so del redne armade Osmanskega cesarstva vzdr\xc5\xbeevali in mu poveljevali pomembnej\xc5\xa1i zemlji\xc5\xa1ki veleposestniki, ki so imeli zato veliko mo\xc4\x8d in so postali nekak\xc5\xa1no plemstvo. \xc5\xa0tevilo njihovih voja\xc5\xa1kih najemnikov je s\xc4\x8dasoma postalo mnogo ve\xc4\x8dje od \xc5\xa1tevila najemnikov, ki jih je lahko pla\xc4\x8deval sultan. Sultani so se po\xc4\x8dutili ogro\xc5\xbeene, zato je sultan Murat I. (1359\xe2\x80\x931389) sredi 14. stoletja za\xc4\x8del graditi svojo osebno su\xc5\xbeenjsko vojsko, ki se je imenovala kapikulu. Novo vojsko je gradil na svoji pravici do petine vojnega plena, v katerega so bili v\xc5\xa1teti tudi vojni ujetniki. Ujetnike so spreobrnili v islam, jih voja\xc5\xa1ko usposobili in vtaknili v sultanovo osebno vojsko, ki je bila neodvisna od redne vojske._NEWLINE_Sistem dev\xc5\xa1irme je bil zami\xc5\xa1ljen tako, da je onemogo\xc4\x8dal nastanek nove dedne aristokracije, ki bi lahko ogrozila sultana in \xc4\x8dlane njegove dru\xc5\xbeine: dev\xc5\xa1irme so bili lahko samo nemuslimani in \xc4\x8detudi bi po kon\xc4\x8dani voja\xc5\xa1ki karieri imeli dru\xc5\xbeino in otroke, bi bili njihovi otroci muslimani in ne bi mogli biti dev\xc5\xa1irme._NEWLINE_Davek v krvi je bil v nasprotju z islamsko zakonodajo, \xc5\xa1erijatom, ki je muslimanskim vladarjem posebej nalagal, da skrbijo za svoje katoli\xc5\xa1ke podlo\xc5\xbenike. Zaradi potreb cesarstva in plemenske tradicije so vsi vladarji to dolo\xc4\x8dilo seveda zavestno spregledali. Uvedbi zakona so se na za\xc4\x8detku upirali celo islamski teologi, a so kmalu utihnili. Od 15. do 17. stoletja so v okviru tega zakona zbrali od 200.000 do 300.000 kr\xc5\xa1\xc4\x8danskih otrok._NEWLINE_Sultanove elitne voja\xc5\xa1ke enote so bile razdeljene v dve glavni skupini: konjenico - kap\xc4\xb1kulu s\xc3\xbcvari, kar pomeni \xe2\x80\xb3konjenica slu\xc5\xbeabnikov na vratih\xe2\x80\xb3 in pehoto, znano kot yeni \xc3\xa7eri, kar pomeni \xe2\x80\xb3mlada vojska\xe2\x80\xb3 oziroma jani\xc4\x8darji. Vojaki, ki so slu\xc5\xbeili v teh enotah, so bili prvotno izbrani med vojnimi ujetniki, kmalu zatem pa so njihove enote za\xc4\x8deli polniti s fanti, ki so jih zbrali s krvnim davkom. Glede na to, da so bili Judje in Armenci izvzeti iz tega zakona, so zbirali v glavnem nedorasle kr\xc5\xa1\xc4\x8danske fante z Balkana. Najprej so jih spreobrnili v islam, potem pa so jih vklju\xc4\x8dili v eno od \xc5\xa1tirih vej dr\xc5\xbeavnih slu\xc5\xbeb: dvorno, uradni\xc5\xa1ko, versko ali voja\xc5\xa1ko. Tisti, ki so jih vklju\xc4\x8dili v voja\xc5\xa1ko slu\xc5\xbebo, so lahko postali jani\xc4\x8darji ali pripadniki katere druge voja\xc5\xa1ke enote. Najbolj bistre so poslali na dvor (Enderun), kjer so lahko dosegli zelo visoke dr\xc5\xbeavne polo\xc5\xbeaje, tudi polo\xc5\xbeaj velikega vezirja, ki je bil nekak\xc5\xa1en ministrski predsednik in drugi mo\xc5\xbe v dr\xc5\xbeavi._NEWLINE_Tavernier, francoski popotnik in pionir trgovine z Indijo, je leta 1678 zapisal, da so jani\xc4\x8darji bolj podobni verskemu redu kot voja\xc5\xa1kim enotam. Sklepanje zakonov ni bilo prepovedano, kot je trdil Tavernier, vendar je bilo izjemno redko. V njihovih vrstah naj bi bilo 100.000 mo\xc5\xbe, kar tudi ni bilo res. Med njimi je bilo namre\xc4\x8d mnogo goljufov, ki so se izdajali za jani\xc4\x8darje samo zaradi dav\xc4\x8dnih olaj\xc5\xa1av in socialnih privilegijev. V \xc4\x8dasu Sulejmana Veli\xc4\x8dastnega (1520\xe2\x80\x931566) so jani\xc4\x8darji \xc5\xa1teli okrog 30.000 mo\xc5\xbe.\n_START_SECTION_\n\xc5\xbdivljenje dev\xc5\xa1irm\n_START_PARAGRAPH_\nVpliv tur\xc5\xa1kega plemstva na osmanskem dvoru je bil kljub dotoku dev\xc5\xa1irm na za\xc4\x8detku \xc5\xa1e vedno velik, v \xc4\x8dasu Mehmeda II. (1451\xe2\x80\x931481) pa so klju\xc4\x8dne dr\xc5\xbeavne polo\xc5\xbeaje za\xc4\x8deli zasedati izklju\xc4\x8dno dev\xc5\xa1irme. Nastal je nov dru\xc5\xbebeni razred vladajo\xc4\x8dih intelektualcev, ki so ga sestavljali najsposobnej\xc5\xa1i izbranci. Slu\xc5\xbebovali so na dvoru in spremljali sultana na vojnih pohodih, najzaslu\xc5\xbenej\xc5\xa1i pa so bili nagrajeni tudi s slu\xc5\xbebami izven cesarske pala\xc4\x8de. Presti\xc5\xbene polo\xc5\xbeaje so lahko dosegli tudi tisti, ki so bili ob prihodu izbrani za dr\xc5\xbeavno pisarno (Kalemiyye)._NEWLINE_Ves pravoslavni kler Osmanskega cesarstva se je \xc5\xa1olal v dr\xc5\xbeavni verski ustanovi \xc4\xb0lmiyye, od koder so jih po\xc5\xa1iljali po cesarstvu ali pa so slu\xc5\xbebovali v prestolnici.\n_START_SECTION_\nNarodnostna sestava dev\xc5\xa1irm in izjeme\n_START_PARAGRAPH_\nKrvni davek se je zbiral vsake \xc5\xa1tiri do pet let samo po balkanskem kr\xc5\xa1\xc4\x8danskem pode\xc5\xbeelju Osmanskega cesarstva. Fantje iz ve\xc4\x8djih mest in otroci obrtnikov so bili izvzeti, ker bi to lahko \xc5\xa1kodilo dr\xc5\xbeavnemu gospodarstvu, muslimane iz Bosne pa so rekrutirali kljub temu, da so bili muslimani. Poslali so jih naravnost v sultanovo pala\xc4\x8do in jih vklju\xc4\x8dili v skupino, imenovano potor. Osmanski jani\xc4\x8darji so bili zato v glavnem slovanskega in albanskega porekla. Albanci so imeli mnogo pripadnikov tudi v policiji.\n_START_SECTION_\nPropadanje dev\xc5\xa1irme\n_START_PARAGRAPH_\nV 16. in 17. stoletju je za\xc4\x8dela dev\xc5\xa1irma zaradi mnogih vzrokov upadati. Eden od klju\xc4\x8dnih vzrokov je bil, da so za\xc4\x8deli v sistem vklju\xc4\x8devati tudi svobodne muslimane in po letu 1568 so kr\xc5\xa1\xc4\x8danske fante zbirali samo \xc5\xa1e izjemoma. Leta 1632 so jani\xc4\x8darji izvedli neuspel dr\xc5\xbeavni udar proti sultanu Muratu IV., ki je zatem zanje uvedel prisego o lojalnosti, leta 1648 pa je tisti del jani\xc4\x8darskega korpusa, ki so ga sestavljali dev\xc5\xa1irme, razpustil. Ponovna ustanovitev korpusa leta 1703 ni uspela zaradi odpora novih jani\xc4\x8darjev tur\xc5\xa1kega porekla, ki so hoteli vplivne polo\xc5\xbeaje obdr\xc5\xbeati zase in za svoje potomce.\n_START_SECTION_\nReakcije dru\xc5\xbebe\n_START_PARAGRAPH_\nKr\xc5\xa1\xc4\x8danske dru\xc5\xbeine odpeljanih fantov so prav gotovo obsojale prisilno su\xc5\xbeenjstvo in izgubo identitete in vere. Bale so se, da svojih sinov ne bodo nikoli ve\xc4\x8d videle, in tega, da bodo njihovi sinovi postali vojaki ali sluge visokih tur\xc5\xa1kih uradnikov. Svoje sinove so zato kar se da dobro skrivale, kar je pustilo sledove tudi v kulturah prizadetih narodov._NEWLINE_Po drugi strani pa obstojajo dokazi, da so muslimanske dru\xc5\xbeine ravnale ravno nasprotno: zaradi visokega standarda in dru\xc5\xbebenega ugleda dev\xc5\xa1irm so med nabornike posku\xc5\xa1ale pretihotapiti svoje sinove, kar je bilo sicer strogo prepovedano. \xc4\x8ceprav je krvni davek iz zbranih fantov naredil poslu\xc5\xa1ne dr\xc5\xbeavne su\xc5\xbenje, je ve\xc4\x8dina tak\xc5\xa1no su\xc5\xbeenjstvo jemala kot \xc4\x8dast, ki je vodila do visoko privilegiranega polo\xc5\xbeaja v osmanski dru\xc5\xbebi. Cena, ki so jo morali zato pla\xc4\x8dati, je bil neizbe\xc5\xbeen prestop v islam, tak\xc5\xa1no ceno pa so pogosto prostovoljno pla\xc4\x8devali tudi mnogi odrasli, samo da bi dosegli vi\xc5\xa1ji dru\xc5\xbebeni polo\xc5\xbeaj. Sistem je imel tudi nekaj omejitev, predvsem koga in koliko fantov bodo vzeli. Jemanje sinov, katerih odsotnost bi dru\xc5\xbeini povzro\xc4\x8dila resne te\xc5\xbeave, ni bilo dovoljeno._NEWLINE_Rekrutiranje osebja za vojsko in uradni\xc5\xa1tvo je uravnovesilo pritisk starega tur\xc5\xa1kega plemstva, ki se je v duhu delitve nalog in pravic iz miletskega pravnega sistema na veliko preusmerilo v \xc5\xa1olstvo, pravo, \xc5\xa1tudij islama in provincijalno konjenico. Kon\xc4\x8dni rezultat je bila pove\xc4\x8dana kohezija v sicer multietni\xc4\x8dni in multikulturni dru\xc5\xbebi Osmanskega cesarstva.'